Antonio Vivaldi

I Antonio Vivaldi dia mpahay sy mpamorona ary mpitendry mozika Italiana teraka tamin' ny 4 Marsa 1678 tao Venezia (Italia) ary maty tamin' ny 28 Jolay 1741 tao Vienna (Aotrisy). Mpitendry viôlinina (karazana lokanga) sy mpamorona feon-kira klasika italiana izy. Pretra tao amin' ny Eglizy Katôlika koa izy.

I Vivaldi dia iray amin' ny mpitendry viôlinina kinga malaza sy nankafizin' ny olona indrindra tamin' ny androny; anisan' ny mpamoron-kira lehibe indrindra tamin' ny vanim-potoana barôka ihany koa izy, amin' ny maha mpanatontosa voalohany ny concerto solo, karazana mozika nalaina tamin' ny concerto grosso. Ny fitaomany, tany Italia tahaka ny manerana an' i Eorôpa, dia lehibe, ary azo ampitahaina amin' i Bach izay nampifanaraka sy nandika ny sanganasan' i Vivaldi mihoatra noho ny mpnao mozika hafa rehetra.

Teo amin' ny sehatry ny mozikan-javamaneno, indrindra fa ny viôlinina no nanaovany ny sanganasany, saingy nataony koa ho ana karazan-javamaneno miavaka, mozikam-pivavahana sy mozika lirika. Izany no nahatonga ny famoronana concerto, sonata, opera, mozikam-pivavahana madinika maro: nirehareha izy noho ny fahaizany namorona concerto haingana kokoa ka tsy azon' ny mpanao kôpia nadika.

Pretra katôlika izy, ny volony mena no nahatonga azy ho nahazo anaram-bositra hoe il Prete rosso, "Ilay Pretra mena", anaram-bositra angamba fantatra kokoa any Venizia noho ny tena anarany, araka ny tatitry ny Goldoni ao amin' ny Memoires.

Ny famokarana mozikany, izay navoaka nandritra ny androm-piainany, dia hadino haingana taorian' ny nahafatesany, toy ny anarany, tahaka ny nitranga tamin' ny mpamoron-kira maro tamin' ny taonjato faha-18. Nahaliana ny manam-pahaizana ihany izy tamin' ny taonjato faha-19, noho ny fahitana an' i Johann Sebastian Bach indray. Tamin' ny tapany voalohan' ny taonjato faha-20 no tena nahafantarana azy, noho ny asan' ny manam-pahaizana na mpahay mozika toa an' i Arnold Schering na i Alberto Gentili, ny fandraisan' anjaran' ny mpitendry mozika toa an' i Marc Pincherle, i Olga Rudge, i Angelo Ephrikian, i Gian Francesco Malipiero na i Alfredo Casella, ary noho ny hafanam-pon' ireo mpankafy fanta-daza toa an' i Ezra Pound.

Amin' izao fotoana izao, ny sasany amin' ny sanganasany amin' ny zavamaneno, indrindra ireo concerto efatra fantatra amin' ny anarana hoe Le quattro stagioni, dia anisan' ny malaza indrindra amin' ny mozika klasika.

 Jereo koa 

sokajy:Teraka tamin'ny taona 1678
sokajy:Maty tamin'ny taona 1741
Sokajy:mpitendry mozika italiana